coulomb
Store norske leksikon,Realfag,Fysikk,Mål og vekt
Coulomb er en avledet SI–enhet for elektrisk ladning, og det samme som amperesekund (As). Symbolet for coulomb er C. Enheten har navn etter den franske ingeniøren og fysikeren Charles Augustin de Coulomb.
Én coulomb er den mengde elektrisk ladning som i løpet av ett sekund går gjennom tverrsnittet av en ledning som fører en konstant strøm på én ampere. 1 C = 1 A · 1 s = 1 As Enheten blir også brukt for å beskrive ladningen på en kondensator. Når kapasitansen er 1 farad (F) med en elektrisk spenning på 1 volt (V), blir ladningen: 1 C = 1 F · 1 V Sammenlignet med den utgåtte CGS-enheten statcoulomb (statC) er: 1 C = 2,998 · 10⁹ statC Ny definisjon En coulomb tilsvarer omtrent 6,242·10¹⁸elementærladninger. I 2018 vedtok CGPM (Generalkonferansen for mål og vekt) nye definisjoner av grunnenhetene i SI-systemet. Elementærladningen fikk da tilordnet en eksakt verdi og fastsatt til 0,160 217 663 4 attocoulomb (1,602 176 634 · 10⁻¹⁹ coulomb). En coulomb skal da beregnes på grunnlag av denne verdien. Da blir den nye definisjonen av coulomb:\(\begin{equation} 1\,coulomb = \frac{1}{0,160\,217\,663\,4}\times10^{18}elementærladninger\end{equation}\)Den nye definisjonen trådte i kraft 20. mai 2019. Eksempler Den statiske elektrisiteten som dannes når to stoffer gnis mot hverandre har en ladning på typisk noen få mikrocoulomb (μC). Ladningen som blir overført fra et alkalisk AA-batteri gjennom batteriets levetid er fra 6 500 – 9000 C. Ladningen som transporteres i et lynnedslag kan være fra 15 C til over 300 C.  Merk at energien som overføres med 1 coulomb er avhengig av spenningen som ladningen overføres med. Dette kan sammenlignes med energien som innvinnes i et vannkraftverk, som er avhengig av både vannstrøm og vanntrykk. Les mer i Store norske leksikon elektrisk strøm elektrisk ladning naturkonstant kondensator SI-systemet